ddrg/super_eurlex huggingface dataset:
KIRJALLINEN KYSYMYS E-3487/01 esittäjä(t): Christopher Heaton-Harris (PPE-DE) komissiolle. Euroopan kehitysrahasto ja EIP.



Virallinen lehti nro 229 E , 26/09/2002 s. 0026 - 0027



KIRJALLINEN KYSYMYS E-3487/01 esittäjä(t): Christopher Heaton-Harris (PPE-DE) komissiolle (8. tammikuuta 2002) Aihe: Euroopan kehitysrahasto ja EIP Miten komissio arvioi Euroopan kehitysrahaston ja Euroopan investointipankin välisiä suhteita? Poul Nielsonin komission puolesta antama vastaus (8. helmikuuta 2002) Cotonoun sopimuksen mukaan investointikehyksen tavoitteena on tukea ensisijaisesti yksityisen sektorin kaupallisesti elinkelpoista liiketoimintaa myöntämällä investointirahoitusta ja takauksia. Euroopan investointipankki (EIP) käyttää investointikehystä käyttöpääomana. Sen reaalituottoprosentin odotetaan olevan positiivinen. Investointikehys lisätään EIP:n omia varoja koskeviin jatkuviin toimiin. Vaikka EIP vastaa yksin investointikehyksen operatiivisesta hallinnoinnista, läheinen yhteistyö komission kanssa on välttämätöntä, jotta Euroopan kehitysrahaston (EKR) ohjelmien suunnitteluun ja toteuttamiseen liittyvää yhteisvaikutus ja tietojenvaihto toteutuisi parhaalla mahdollisella tavalla. EIP voi toimia neuvonantajana maakohtaisia strategioita laadittaessa ja varmistaa, että tehtävät päätökset vahvistavat EIP:n toimintoja asianomaisella alalla. Samalla myös lähetystöt voivat hyödyntää EIP:n kokemusta ja asiantuntemusta. Yksityisen sektorin kehityksen ja makrotaloudellisten uudistusten tukemiseksi komission ja EIP:n on koordinoitava interventiopolitiikkaa Afrikan, Karibian ja Tyynenmeren maissa (AKT-maissa). Jotta investointikehys ja komission EKP:n varoista antama tuki olisi tehokasta ja toisiaan täydentävää, niitä on hyödynnettävä samanaikaisesti esimerkiksi varmistamalla, että komissio keskittyy tarvittavien makrotaloudellisten uudistusten tukemiseen, kehittämällä toimintaedellytyksiä AKT-maissa, edistämällä suoria ulkomaisia investointeja ja tukemalla paikallisten yritysten kasvua teknisillä avustushankkeilla.
KIRJALLINEN KYSYMYS E-3100/01 esittäjä(t): Alexandros Alavanos (GUE/NGL) komissiolle. Lisäveron määrääminen metsätuotteille Kreikassa.



Virallinen lehti nro 205 E , 29/08/2002 s. 0024 - 0024



KIRJALLINEN KYSYMYS E-3100/01 esittäjä(t): Alexandros Alavanos (GUE/NGL) komissiolle (13. marraskuuta 2001) Aihe: Lisäveron määrääminen metsätuotteille Kreikassa Kotimaisille metsätuotteille on Kreikassa määrätty esikäsittelyvaiheessa (puita kaadettaessa) tavanomaisen arvonlisäveron lisäksi maksettava toinenkin lisävero. Maatalousministeriö laskee tämän veron vuosittain ja tällä hetkellä se on yhdessä arvonlisäveron kanssa 17 prosenttia markkinahinnasta. Tämä lisävero suosii tuontipuuta kotimaisten metsätuotteiden kustannuksella ja aiheuttaa vakavia taloudellisia ja yhteiskunnallisia ongelmia metsätyöntekijöille, heidän osuuskunnilleen sekä Kreikan epäsuotuisien alueiden ja vuoristoalueiden paikalliselle elinkeinoelämälle. Mitä toimia komissio aikoo toteuttaa tämän Kreikan kotimaisille esikäsittelyvaiheen metsätuotteille määräämän, tervettä kilpailua vääristävän ja EU:n kilpailupolitiikan vastaisen lisäveron poistamiseksi? Frederik Bolkesteinin komission puolesta antama vastaus (21. joulukuuta 2001) Joitakin verotusta koskevia asioita on yhdenmukaistettu yhteisön tasolla. Näin on esimerkiksi tupakasta, alkoholista ja mineraaliöljyistä perittävien arvonlisä- ja valmisteverojen kohdalla. Metsätuotteita koskevia veroja ei ole kuitenkaan yhdenmukaistettu. Jäsenvaltiot voivat näin ollen periä vapaasti aiheellisiksi katsomiaan veroja näistä tuotteista, kunhan verot ovat EY:n perustamissopimuksen yleisten periaatteiden mukaisia. EY:n perustamissopimuksen 90 artiklassa (entinen 95 artikla) kielletään syrjivä verotus, jolla jäsenvaltio suosii kotimaisia tuotteita suhteessa muiden jäsenvaltioiden tuotteisiin. Kyseinen artikla ei kuitenkaan estä verotuksellisia toimenpiteitä, joilla suositaan muiden jäsenvaltioiden tuotteita maan omiin tuotteisiin nähden. Komissiolla ei ole aikomusta puuttua metsätuotteiden verotukseen Kreikassa.
KIRJALLINEN KYSYMYS E-3576/01 esittäjä(t): Camilo Nogueira Román (Verts/ALE) neuvostolle. Espanjan hallituksen ilmoitus vähentää 90 % hullunlehmäntaudin torjumiseen suunnatuista yhteisrahoitusvaroista.



Virallinen lehti nro 205 E , 29/08/2002 s. 0045 - 0045



KIRJALLINEN KYSYMYS E-3576/01 esittäjä(t): Camilo Nogueira Román (Verts/ALE) neuvostolle (9. tammikuuta 2002) Aihe: Espanjan hallituksen ilmoitus vähentää 90 % hullunlehmäntaudin torjumiseen suunnatuista yhteisrahoitusvaroista Espanjan maatalousministeriö on ilmoittanut aikeestaan vähentää vuonna 2002 90 % hullunlehmäntaudin torjuntatoimiin kohdistetuista yhteisrahoitusvaroista, mikä jättää näiden toimien korkeat kustannukset itsehallintoalueiden ja maanviljelijöiden itsensä kannettaviksi. BSE on koetellut voimakkaasti Galiciaa. Taudin torjunnan erikoisasiantuntijat, kuten professori José Badiola ja Galician maanviljelijäyhdistykset, ovat protestoineet hallituksen aikomusta vastaan ja sanoneet, että ensinnäkin ongelmaa ei ole ratkaistu ja että EU:n täytyy taudin leviämisestä vastuullisena myöntää enemmän varoja, koska se antoi Ison-Britannian viedä maasta lihaluujauhoa. Maanviljelijäyhdistykset ovat sitä mieltä, että maanviljelijät eivät missään tapauksessa ole vastuussa BSE:n leviämisestä, ja siksi EU:n toimielinten on yritettävä ratkaista ongelma. Onko Espanjan hallituksen aikomus neuvoston mielestä oikeudenmukainen? Mihin toimiin neuvosto aikoo ryhtyä taatakseen tarpeelliset varat naudan spongiformisen enkefalopatian torjumiseen? Vastaus (13. toukokuuta 2002) Määrärahojen myöntäminen kansallisten toimenpiteiden rahoittamiseen kuuluu jäsenvaltioiden toimivaltaan perustamissopimusten asiaa koskevien sääntöjen mukaisesti. Arvoisa parlamentin jäsen myöntänee näin ollen, ettei neuvoston tehtävänä ole puuttua erityisalueeseen, joka on kansallisten säännösten voimaan saattaminen tai niiden toimeenpaneminen jäsenvaltioiden toimesta. Neuvosto muistuttaa asian osalta, että komissio on 19. joulukuuta 2001 pidetyn Euroopan unionin neuvoston 2402. istunnon (maatalous) yhteydessä antanut jäsenvaltioiden käyttöön, jäsenvaltioiden suostumuksella, yhteenvedon vastauksista kyselyyn, joka oli toimitettu jäsenvaltioille teurasjätteiden hävittämistä (varsinkin erikseen määritellyn riskiaineksen) sekä kuollutta karjaa (fallen stock) koskevien valtiontukien osalta.
KIRJALLINEN KYSYMYS E-3300/01 esittäjä(t): Jonas Sjöstedt (GUE/NGL) komissiolle. Alkoholiveron yhdenmukaistaminen.



Virallinen lehti nro 172 E , 18/07/2002 s. 0034 - 0035



KIRJALLINEN KYSYMYS E-3300/01 esittäjä(t): Jonas Sjöstedt (GUE/NGL) komissiolle (28. marraskuuta 2001) Aihe: Alkoholiveron yhdenmukaistaminen Alkoholiverossa on suuria eroja jäsenvaltioiden välillä. Ruotsissa alkoholivero on yksi korkeimmista, mitä perustellaan kansanterveyteen liittyvillä seikoilla. Ruotsissa ilmestyvän Dagens Nyheter -sanomalehden (13. lokakuuta 2001) mukaan komissio aikoo tehdä ehdotuksia, jotka koskevat alkoholiveron enimmäis- ja vähimmäismäärää unionissa. Haluaako komissio ottaa käyttöön uuden periaatteen niin, että alkoholivero voitaisiin vähitellen yhtenäistää unionissa? Voivatko yksittäiset jäsenvaltiot tässä tapauksessa saada terveyssyistä poikkeuksen yhtenäistämisperiaatteesta? Frederik Bolkesteinin komission puolesta antama vastaus (15. tammikuuta 2002) Valmisteverojen suhteen komissio pitää kiinni kannastaan, jonka mukaan verokantojen lähentyminen pitkällä aikavälillä olisi suotavaa sisämarkkinoiden moitteettoman toiminnan kannalta. Voimassaolevassa yhteisön lainsäädännössä vahvistetaan kuitenkin ainoastaan vähimmäisverokanta, jolloin jäsenvaltiot voivat itse määritellä alkoholin ja tupakan valmisteveron määrän yhteisön vähimmäiskannan ylittävältä osuudelta. Lokakuun 19. päivänä 1992 annettu neuvoston direktiivi 92/84/ETY(1) käsittelee alkoholin ja alkoholijuomien valmisteverojen määrien lähentämistä. Direktiivin mukaan on tarpeen, että siinä säädettyjä verokantoja tarkistetaan määräajoin komission asiasta laatiman kertomuksen perusteella, jossa otetaan huomioon kaikki asiaankuuluvat tekijät. Komissio laatii parhaillaan tällaista kertomusta ja ottaa huomioon kaikki asiaan liittyvät, myös terveydelliset näkökohdat. (1) EYVL L 316, 31.10.1992.
KIRJALLINEN KYSYMYS E-3625/01 esittäjä(t): Christopher Huhne (ELDR) komissiolle. Korvaukset ranskalaisten brittiläiselle naudanlihalle asettamasta kiellosta.



Virallinen lehti nro 172 E , 18/07/2002 s. 0099 - 0099



KIRJALLINEN KYSYMYS E-3625/01 esittäjä(t): Christopher Huhne (ELDR) komissiolle (11. tammikuuta 2002) Aihe: Korvaukset ranskalaisten brittiläiselle naudanlihalle asettamasta kiellosta Ottaen huomioon Euroopan yhteisöjen tuomioistuimen tapauksessa C-1/00 antaman päätöksen, voisiko komissio ilmoittaa, mitä hyvitys- ja korvausmahdollisuuksia niiden brittiläisten maanviljelijöiden käytettävissä on, joiden elinkeinon harjoittamista Ranskan hallituksen laiton päätös on vaikeuttanut? Onko komissio tyytyväinen kyseisissä tapauksissa käytettävissä oleviin korvaus- ja hyvitysmahdollisuuksiin, ja aikooko se tehdä ehdotuksia nykyisen tilanteen parantamiseksi? David Byrnen komission puolesta antama vastaus (10. huhtikuuta 2002) Euroopan yhteisöjen tuomioistuimen vakiintuneen oikeuskäytännön mukaan yhteisön lainsäädäntö sisältää yleisen periaatteen, jonka mukaan jäsenvaltio on velvollinen korvaamaan vahingot, joita se on aiheuttanut yksityishenkilöille rikkomalla yhteisön lainsäädäntöä (ks. erityisesti tuomiot asiassa Francovich ja Bonifaci vastaan Italian tasavalta(1), Brasserie du Pêcheur S. A. vastaan Saksan liittotasavalta(2) sekä The Queen vastaan Secretary of State for Transport ex parte: Factortame Ltd ym.) Euroopan yhteisöjen tuomioistuin totesi Ranskan rikkoneen yhteisön lainsäädäntöä asiassa C-1/00. Tästä syystä Yhdistyneen kuningaskunnan karjankasvattajat, joille rikkomisesta aiheutui vahinkoa, voisivat periaatteessa nostaa vahingonkorvauskanteen Ranskaa vastaan toimivaltaisessa kansallisessa tuomioistuimessa. Kantajien on täytettävä asiaa koskevan oikeuskäytännön edellytykset, jotta kanne tuottaa toivotun tuloksen. Komissio on tyytyväinen edellä mainitun oikeuskäytännön sisältämiin yleisiin periaatteisiin, joista ilmenevät selkeästi jäsenvaltioiden velvollisuudet yksityishenkilöihin nähden tapauksissa, joissa jäsenvaltio rikkoo yhteisön lainsäädäntöä. Siksi komissio ei ole tähän mennessä esittänyt asiaa koskevia ehdotuksia. Tuomioistuin on ilmaissut, että asiaa koskevien yhteisön säännösten puuttuessa jäsenvaltioiden on kansallisessa lainsäädännössään säädettävä kriteereistä, joiden perusteella korvauksen suuruus määritellään. Tuomioistuin on kuitenkin korostanut, että kyseiset kriteerit eivät saa olla niitä kriteereitä epäedullisempia, joita sovelletaan vastaaviin kansalliseen lainsäädäntöön perustuviin tapauksiin, ja että kriteerejä ei saa muotoilla niin, että vahingonkorvauksen saaminen on käytännössä mahdotonta tai erittäin hankalaa. (1) Yhdistetyt asiat C-6/90 ja C-9/90, Kok. 1991, s. I-5357. (2) Yhdistetyt asiat C-46/93 ja C-48/93, Kok. 1996, s. I-1029.
KIRJALLINEN KYSYMYS E-3518/01 esittäjä(t): Struan Stevenson (PPE-DE) komissiolle. Elävän karjan vienti kolmansiin maihin.



Virallinen lehti nro 172 E , 18/07/2002 s. 0076 - 0076



KIRJALLINEN KYSYMYS E-3518/01 esittäjä(t): Struan Stevenson (PPE-DE) komissiolle (8. tammikuuta 2002) Aihe: Elävän karjan vienti kolmansiin maihin Kuinka paljon hyvityksiä maksettiin vuonna 2000 elävän karjan kolmansiin maihin suuntautuneesta viennistä (a) teuraaksi ja (b) siitostarkoituksiin? Franz Fischlerin komission puolesta antama vastaus (11. helmikuuta 2002) Vuonna 2000 elävistä nautaeläimistä maksettiin vientitukea yhteensä 110,769 miljoonaa euroa. Valitettavasti ei ole saatavissa yksityiskohtaisia tietoja maksujen jakautumisesta teuras- ja siitoseläinten kesken. Kyseisenä aikana myönnettyjen vientitodistusten perusteella voidaan kuitenkin arvioida, että hieman yli 30 % maksettiin siitostarkoituksiin viedyistä eläimistä ja noin 70 % teurastettavaksi viedyistä eläimistä.
KIRJALLINEN KYSYMYS E-3198/01 esittäjä(t): Konstantinos Hatzidakis (PPE-DE) komissiolle. Patras-Ateena-Thessaloniki-Evzoni-moottoritien edistyminen.



Virallinen lehti nro 172 E , 18/07/2002 s. 0028 - 0029



KIRJALLINEN KYSYMYS E-3198/01 esittäjä(t): Konstantinos Hatzidakis (PPE-DE) komissiolle (20. marraskuuta 2001) Aihe: Patras-Ateena-Thessaloniki-Evzoni-moottoritien edistyminen Voisiko komissio vastata seuraaviin kysymyksiin: 1. Mikä oli Patraksen Ateenaan ja Thessalonikiin yhdistävän valtatiehankkeen (PATHE) valmistumisen alkuperäinen aikataulu Kreikassa? Mikä on hankkeen nykyinen valmistumisaikataulu? 2. Mikä oli Patraksen Ateenaan ja Thessalonikiin yhdistävän valtatiehankkeen (PATHE) alkuperäinen kustannusarvio Kreikassa? Mikä hankkeen valmistumista koskeva kustannusarvio nyt on? Michel Barnier'n komission puolesta antama vastaus (7. maaliskuuta 2002) Komissio kiinnittää arvoisan parlamentin jäsenen huomion siihen, että rakennerahastoja koskevista yleisistä säännöksistä 21. kesäkuuta 1999 annetun neuvoston asetuksen (EY) N:o 1260/1999(1) mukaisesti hallinnoinnin ja käytön tehokkuudesta ja moitteettomuudesta vastaavat Kreikan viranomaiset. Toimenpideohjelmiin ei myöskään välttämättä sisälly rakennerahastoista rahoitettujen hankkeiden tapauskohtaisia toiminta-aikatauluja. Jäsenvaltioiden viranomaiset vastaavat myös hankkeiden talousarvioita koskevista päätöksistä. Yhteisön tukien osalta mainittakoon, että Korintin ja Thessalonikin välisen 400 kilometrin pituisen moottoritien rakentamisen loppuunsaattamista yhteisrahoitettiin Euroopan aluekehitysrahastosta ja koheesiorahastosta ohjelmakausina 19891993 ja 19941999 yhteensä miljardilla eurolla. Ohjelmakautena 20002006 rakennerahastoista aiotaan yhteisrahoittaa PATHE-valtatien 300 kilometrin pituinen osuus Patraksesta Thessalonikiin, ja tähän osuuteen sisältyy Rio Antirio -silta ja Ateenan kehätie. Tieosuuksia koskevista toimenpideohjelmista ja koheesiorahastosta rahoitetaan yhteensä 4,6 miljardin euron menot. Kokonaissumma koostuu yhteisön rahoitusosuuksista (1,3 miljardia euroa), julkisin varoin rahoitettavasta kansallisesta tuesta (1,2 miljardia euroa) ja yksityisistä investoinneista (2,1 miljardia euroa) käyttöoikeussopimusten puitteissa. Komissiolle tiedotetaan uusien tieosuuksien valmistumisesta raporteissa, jotka Kreikan viranomaisten on toimitettava vuosittain. Hankkeista aiheutuvat kustannukset ovat tukikelpoisia 31. joulukuuta 2008 asti. PATHE-valtatien kokonaiskustannukset saadaan tietoon vasta sitten, kun koko hanketta koskevat yksityiskohtaiset selvitykset sekä suunnittelu- ja rakennustyöt on saatu päätökseen. (1) EYVL L 161, 26.6.1999.
KIRJALLINEN KYSYMYS P-3319/01 esittäjä(t): Nirj Deva (PPE-DE) komissiolle. Ian Stillman.



Virallinen lehti nro 172 E , 18/07/2002 s. 0037 - 0037



KIRJALLINEN KYSYMYS P-3319/01 esittäjä(t): Nirj Deva (PPE-DE) komissiolle (22. marraskuuta 2001) Aihe: Ian Stillman Hyväntekeväisyysjärjestön englantilaista työntekijää Ian Stillmania odottaa jo lukuisia kertoja lykätty oikeudenkäynti Shilmassa, Intiassa. Millä tavoin komissio on painostanut Intian hallitusta käsittelemään tapausta nopeasti ja oikeudenmukaisesti ottaen etenkin huomioon Ian Stillmannin olevan täysin kuuro ja rampa? Lisäksi Stillman on äskettäin siirretty selliin, johon hänen pyörätuolinsa ei mahdu. Christopher Pattenin komission puolesta antama vastaus (11. joulukuuta 2001) Komissio tietää, että Ian Stillman on työkyvytön hyväntekeväisyysjärjestön työntekijä, joka on tuomittu kymmenen vuoden vankeuteen Intiassa. Se yhtyy täysin arvoisan parlamentin jäsenen huoleen hänen pidätysolosuhteistaan ja säilytysoloistaan. Ennen Ian Stillmanin valitusasteen oikeuskäsittelyä (24. syyskuuta 2001) komissio oli New Delhissä olevan edustustonsa kautta kirjoittanut Intian ihmisoikeustoimikunnalle saadakseen tietoja hänen terveydentilastaan ja säilytysoloistaan. Komission edustustolle ilmoitettiin, että Ian Stillmanin tapausta seuraa M. S. C. Verma, rekisteriviranomainen, joka on ottanut yhteyttä Nahanin piirikunnan eli sen piirikunnan tutkintatuomariin, jossa Ian Stillman on pidätettynä. Uusia tietoja hänen säilytyksestään odotetaan. Komissio on keskustellut Ian Stillmanin tapauksesta myös Fair Trials Abroad (Oikeudenmukaiset oikeudenkäynnit ulkomailla) -järjestön edustajien kanssa, jotka vierailivat Brysselissä tämän vuoden syyskuussa. Kun Intian viranomaiset näyttävät nyt viivyttäneen valituksen käsittelyä, komissio ottaa uudelleen yhteyttä Intian ihmisoikeustoimikuntaan ja seuraa edelleen tiiviisti tämän tapauksen kehittymistä.
KIRJALLINEN KYSYMYS E-2175/01 esittäjä(t): Avril Doyle (PPE-DE) komissiolle. Yhdysvaltojen ja EU:n väliset tekijänoikeuskiistat.



Virallinen lehti nro 160 E , 04/07/2002 s. 0008 - 0008



KIRJALLINEN KYSYMYS E-2175/01 esittäjä(t): Avril Doyle (PPE-DE) komissiolle (19. heinäkuuta 2001) Aihe: Yhdysvaltojen ja EU:n väliset tekijänoikeuskiistat Maailman kauppajärjestön (WTO) perustamissopimuksella muodostettu riitojenratkaisuelin (TRIPS) edellyttää, että WTO:n kaikkien jäsenvaltioiden on noudatettava Bernin yleissopimuksessa määriteltyjä tekijänoikeuksien suojelun kansainvälisiä normeja. WTO:n riitojenratkaisuelin nimitti työryhmän tutkimaan Yhdysvaltojen tekijänoikeuslainsäädäntöä ja toimimaan välittäjänä tässä kysymyksessä. Myöhemmin työryhmä totesi, että Yhdysvallat ei noudata edellä mainittuihin sopimuksiin sisältyviä kansainvälisiä velvoitteitaan. Koska WTO:n havaitsemien puutteiden korjaamisen määräaika umpeutuu 27. heinäkuuta 2001 ja koska Yhdysvallat ei ole vielä korjannut niitä, voiko komissio taata, että se jatkossakin kehottaa Yhdysvaltoja huolehtimaan tekijänoikeuksien suojelua koskevista kansainvälisistä velvoitteistaan ja noudattamaan kansainvälisiä normeja? Pascal Lamyn komission puolesta antama vastaus (13. syyskuuta 2001) Komissio on hyvin huolissaan siitä, ettei Yhdysvallat ole pannut täytäntöön tekijänoikeuslakinsa 110(5) §:ää koskevaa Maailman kauppajärjestön (WTO) päätöstä. Tämän johdosta komissio käyttää jokaisen mahdollisuuden muistuttaakseen Yhdysvaltoja niistä kansainvälisistä velvoitteista, jotka maalla on teollis- ja tekijänoikeuksien kauppaan liittyvistä näkökohdista tehdyn sopimuksen nojalla. Komissio vaatii jatkossakin, että Yhdysvallat saattaa tekijänoikeuslakinsa edellä mainitun sopimuksen mukaiseksi. Yhteisö on kuitenkin suostunut täytäntöönpanoa koskevan määräajan jatkamiseen joulukuun loppuun 2001 varmistaakseen yhteisön oikeudenhaltijoiden edun vuoksi WTO:n tuomion tyydyttävän täytäntöönpanon.
KIRJALLINEN KYSYMYS E-2385/01 esittäjä(t): Richard Corbett (PSE) komissiolle. Avoimuus.



Virallinen lehti nro 147 E , 20/06/2002 s. 0015 - 0016



KIRJALLINEN KYSYMYS E-2385/01 esittäjä(t): Richard Corbett (PSE) komissiolle (20. elokuuta 2001) Aihe: Avoimuus Oikeusasiamiehen vuosikertomuksessa 2000 mainitaan sivulla 62 kantelu nro 395/99, jonka Euroopan parlamentin jäsen on tehnyt komissiota vastaan. Kantelijan mielestä komissio ei ole ollut riittävän yhteistyöhaluinen tiettyjen menettelyjen avoimuuden varmistamiseksi. Kantelijan nimeä ei ole mainittu luultavasti hänen omasta pyynnöstään. Mitä mieltä komissio on parlamentin jäsenistä, jotka valittavat komission avoimuuden puutetta, mutta eivät itse halua toimia avoimesti? Voiko komissio avoimuuden nimissä julkistaa parlamentin jäsenen nimen? Loyola de Palacion komission puolesta antama vastaus (3. joulukuuta 2001) Oikeusasiamies ei yleensä ilmoita vuosikertomuksessaan kantelijoiden nimiä. Arvoisaa parlamentin jäsentä pyydetään osoittamaan lisäkysymykset oikeusasiamiehelle.
KIRJALLINEN KYSYMYS E-3172/01 esittäjä(t): Maria Sanders-ten Holte (ELDR) komissiolle. Vaarat lasten moottoripyöräkuljetuksissa.



Virallinen lehti nro 160 E , 04/07/2002 s. 0066 - 0067



KIRJALLINEN KYSYMYS E-3172/01 esittäjä(t): Maria Sanders-ten Holte (ELDR) komissiolle (19. marraskuuta 2001) Aihe: Vaarat lasten moottoripyöräkuljetuksissa Alankomaissa on säädetty lakeja, jotka koskevat lasten kuljettamista erilaisissa tieajoneuvoissa. Alankomaissa mopoissa ja polkupyörissä on oltava kunnollinen lastenistuin. Lasten kuljettamisessa moottoripyörällä pätee kuitenkin vain kypäräpakko. Käytännössä tämä tarkoittaa usein, että moottoripyörien kuljettaja joko käyttää polkupyörälle/mopolle tarkoitettua lastenistuinta, sitoo lapsen itseensä remmillä tai ei noudata mitään turvatoimia. Tämä johtaa hyvin vaarallisiin tilanteisiin, joissa lapsi on yleensä suojattu kuljettajaa huonommin. Tietojemme mukaan Euroopan tasolla ei ole säädetty tätä koskevaa lainsäädäntöä. 1. Katsooko komissio, että lainsäädännössä on aukko, jonka vuoksi lasten turvallisuus vaarantuu moottoripyöräkuljetusten yhteydessä? 2. Millaista lainsäädäntöä jäsenvaltioissa on säädetty? 3. Onko komissio valmis tarkastelemaan tätä aihetta yksityiskohtaisemmin ja tekemään mahdollisesti yhteisön (puite)lainsäädäntöä koskevan aloitteen? Loyola de Palacion komission puolesta antama vastaus (29. tammikuuta 2002) 1. Komissio jakaa arvoisan parlamentin jäsenen huolen moottoripyörän kyydissä kuljetettavien lasten turvallisuudesta ja on yhtä mieltä siitä, että tällainen voi johtaa erittäin pahoihin vaaratilanteisiin. Tuoreimpien käytettävissä olevien CARE-onnettomuustilastojen (tieliikenneonnettomuuksia koskeva yhteisön tietokanta) mukaan yhteisön teillä menehtyi yli 110 alle 14-vuotiasta moottoripyörän kyydissä kuljetettua lasta vuosina 19912000. 2. Komissio ei ole tietoinen yhdessäkään jäsenvaltiossa voimassa olevasta lainsäädännöstä, jossa mentäisiin moottoripyörän kuljettajien ja matkustajien kypäränkäyttöpakkoa pidemmälle. Tämä on vaatimustaso myös Alankomaissa. 3. Komissio aikoo tutkia asiaa ja ryhtyä tarpeen vaatiessa asianmukaisiin toimenpiteisiin moottoripyöräturvallisuuden alalla ottaen kuitenkin huomioon toissijaisuusperiaatteen.